Խոստումը (ֆիլմ, 2016)

«Խոստում» (), 2016 թվականին ամերիկացի ռեժիսոր Թերի Ջորջի նկարահանած հայոց ցեղասպանության մասին պատմող պատմական դրամա՝ հիմնված նրա և Ռոբին Սուիքորդի համատեղ գրած սցենարի վրա։ Ֆիլմի գործողությունները տեղի են ունենում Օսմանյան կայսրության գոյության վերջին տարիներին, գլխավոր դերակատարներն են Օսկար Այզեկը, Շարլոտ լը Բոնը և Քրիստիան Բեյլը։ Ֆիլմը պատմում է մի սիրո եռանկյունիի մասին, որը ծավալվում է Միքայելի (Այզեկ)՝ բժշկականի հայ ուսանողի, Քրիսի (Բեյլ)՝ ամերիկացի լրագրողի և Աննայի (Լը Բոն) միջև, ով հայոց ցեղասպանությունից առաջ և դրա ընթացքում Ֆրանսիայում մեծացած հայ կին էր։

«Խոստում» ֆիլմի համաշխարհային պրեմիերան տեղի է ունեցել 2016 թվականի սեպտեմբերի 11-ին՝ Տորոնտոյի միջազգային կինոփառատոնի ժամանակ։ Իսկ ԱՄՆ-ում ֆիլմը թողարկվել է Open Road Films-ի կողմից 2017 թվականի ապրիլի 21-ին՝ հայոց ցեղասպանության 102-րդ տարելիցին։ Ֆիլմը հակասական արձագանքներ է ստացել քննադատների կողմից՝ հավաքելով ընդամենը 12 միլիոն դոլար՝ ֆիլմի վրա ծախսված 90 միլիոն դոլարի դիմաց, ինչի արդյունքում Open Road Films կինոընկերությունը կորցրել է ավելի քան 100 միլիոն դոլար։ Այնուամենայնիվ, ընկերությունը նշել է, որ ֆիլմի հիմնական նպատակը հայոց ցեղասպանության վրա հանրության ուշադրությունը հրավիրելն էր, ոչ թե գումար վաստակելը։ Այդ առթիվ՝ ֆիլմի ռեժիսոր Թերի Ջորջն ասել է, որ «հանդիսատեսն այսօր ավելի շատ է սովորում ֆիլմերից, քան պատմության գրքերից»։ Ֆիլմում նաև ներկայացված է ամերիկացի երգիչ Քրիս Քորնելի վերջին երգը՝ «The Promise»-ը, որը ֆիլմի ամերիկյան ցուցադրումից մեկ ամիս անց մահացավ։

Հայաստանում ֆիլմի պրեմիերան տեղի է ունեցել 2017 թվականի ապրիլի 27-ին։ Ֆիլմը ցուցադրվել է հայերենով, անգլերենով և ռուսերենով։ Անգլերեն ցուցադրումները կարող են պարունակել ռուսերեն ենթագրեր։

Սյուժե 
Միքայել Պողոսյանը հայ դեղագործ է, որ ապրում է Թուրքիայի հարավարևելյան մասում գտնվող հայկական փոքրիկ Սիրուն գյուղում՝ Օսմանյան կայսրության կազմում։ Բժշկական կրթության ծախսերը հոգալու համար նա խոստանում է ամուսնանալ հարուստ հարևանի դստեր՝ Մարալի հետ՝ որպես օժիտ ստանալով 400 ոսկի։ Այդպիսով նա հնարավորություն է ստանում մեկնել Կոստանդնուպոլիս և հաճախել Կայսերական բժշկական դպրոց։ Այնտեղ նա ընկերանում է օսմանյան բարձրաստիճան պաշտոնյայի որդու՝ Էմրեի հետ։ Իր հարուստ հորեղբոր միջնորդությամբ Միքայելը հանդիպում է նաև Փարիզում մեծացած հայուհի Աննա Խեսարյանին, ով սիրային հարաբերությունների մեջ էր Associated Press-ի ամերիկացի թղթակից Քրիս Մայերսի հետ։

Ֆիլմի իրադարձությունները ծավալվում են Օսմանյան կայսրության վերջին օրերին։ Ֆիլմը ներկայացնում է սիրային եռանկյունի Կոստանդնուպոլիս բժշկություն ուսումնասիրելու համար մեկնած հայ դեղագործ Միքայելի, Փարիզում սովորած հայ նկարչուհի Աննայի և ամերիկացի ֆոտոլրագրող Քրիսի միջև։

Դերակատարներ 

 Քրիստիան Բեյլ՝ Քրիս
 Օսկար Այզեկ՝ Միքայել
 Դանիել Խիմենես Կաչո` Հայրիկ Անդրիասյան
 Շառլոտ լը Բոն՝ Աննա
 Շոհրե Աղդաշլու՝ Մարթա
 Ջեյմս Քրոմվել
 Ժան Ռենո՝ ֆրանսիացի ծովակալ
 Անժելա Սարաֆյան
 Մայքլ Ստալ Դավիդ՝ Բրադ
 Ռեյդ Սեբեձիջա՝ Ստեփան 
 Մարվան Քենզարի՝ Էմրե 
 Գևորգ Մալիքյան` Վարդան Պողոսյան
 Թամեր Հասան՝ Ֆարուկ Փաշա
 Նուման Աքար՝ Մուստաֆա 
 Ստյուարտ Սքուդամոր
 Իսմեթ Օգան
 Իգալ Նաոր՝ Մեսրոպ 
 Ալան Էռնանդես

Կերպարների կրկնօրինակում

Տեղեկություն հայկական կրկնօրինակման մասին 
Ֆիլմը հայերեն կրկնօրինակվում է Շարմ Հոլդինգ ընկերության պատվերով «Արդինի» ստուդիայի կողմից «Հանրային Հեռուստաընկերության» դերասանական և թարգմանչական բազայի հիման վրա։ Հայաստանի տարածքում դիստրիբուցիոն իրավունքները պատկանում են Շարմ Հոլդինգին, որը կնքել է պայմանագիր ռուսական Ցենտրալ Փարթներշիփ ընկերության հետ։

Կրկնօրինակումը կատարվել է 2017 թվականին։

Նկարահանումներ  
Ֆիլմը նկարահանվել է Քըրք Քըրքորյանի նախաձեռնությամբ։ Նկարահանումներն սկսվել են 2015 թվականի աշնանը Պորտուգալիայում և Կանարյան կղզիներում։ Վերանկարահանումները տեղի են ունեցել Նյու Յորքում մայիսին և ավարտվել 2016 թվականի հունիսին։

Ծանոթագրություններ

Արտաքին հղումներ 
Ֆիլմը Տորոնտոյի միջազգային կինոփառատոնի կայքում
Հայոց ցեղասպանության մասին պատմող հոլիվուդյան «Խոստումը» դրաման կարող է հավակնել «Օսկարի» 

2016 ֆիլմեր
Ամերիկյան դրամա ֆիլմեր
Ֆիլմեր Հայոց ցեղասպանության մասին
Անգլերեն ֆիլմեր
Ամերիկյան ֆիլմեր
Ֆիլմեր Փարիզի մասին
Ֆիլմեր, որոնց գործողությունները տեղի են ունենում Թուրքիայում
Ֆիլմեր, որոնց գործողությունները տեղի են ունենում Ստամբուլում